**E L Ő T E R J E S Z T É S**

**Újhartyán Város Önkormányzata Képviselő-testületének**

**2025. július 28-ai ülésére**

**3. napirend.**

**Tárgy: Energiamegtakarítási intézkedési terveket érintő változások (NEHIR regisztráció – EMIS rendszer vezetése)**

**Előterjesztő: Göndörné Frajka Gabriella jegyző**

**Előkészítő:**  Keindlné Fajt Andrea pénzügyi csoportvezető

**Szavazás módja:** határozathozatal, egyszerű többség

**Tisztelt Képviselő Testület!**

Az energiahatékonyságról szóló 2015. évi LVII. törvény előírásainak eleget téve Újhartyán Város Önkormányzata és alintézményei 5 évente energiamegtakarítási és intézkedési tervet készíttetnek, melyet megküldenek a Magyar Energetikai és Közmű-szabályozási Hivatal (MEKH) részére és évente elkészíttetik a szükséges jelentést. 2024. évben az Ecorisk Management Consulting Kft. készítette el az öt éves terveket és vállalta azok évenkénti felülvizsgálatát.

2024. év végén a Magyar Energetikai és Közmű-szabályozási Hivatal felkérte az önkormányzatokat, hogy regisztráljanak a Nemzeti Energetikusi Hálózat online felületén. Újhartyán Város Önkormányzata is megkapta a felhívást, melyben határidő nem került megjelölésre.

Az energiahatékonyságról szóló 2015. évi LVII. törvény a közintézményi tulajdonban és használatban álló, közfeladat ellátását szolgáló épület üzemeltetéséért és fenntartásáért felelős szervezet vezetőjének feladatát az alábbiakkal egészítette ki:

*2015. évi LVII. törvény 11/A §-ának*

*c) pontja: a Nemzeti Energetikusi Hálózat által üzemeltetett online felületen az e törvény végrehajtására kiadott kormányrendeletben foglaltak szerint bejelenti az épületre vagy épületrészre vonatkozó energiafogyasztási és a Hivatal elnökének rendeletében foglaltak szerint a tárgyévben elért végsőenergia-megtakarítási adatokat,*

*f) pontja: a Nemzeti Energetikusi Hálózat által üzemeltetett online felületre feltölti és változás esetén frissíti az épületre vagy épületrészre vonatkozó adatokat, energetikai tanúsítványt, energetikai auditot;*

Ugyanakkor a törvény 11/A § b) pontjában előírt éves jelentési kötelezettsége megszűnik.

Fentiek alapján az Ecorisk Management Consulting Kft-vel kötött szerződésben a vállalt feladatik egy része megszűnik és új feladatokat is el kell látnia. Kértünk a cégtől szerződésmódosítást a feladatok pontos megjelölésével de eddig visszajelzést nem kaptunk.

**Határozati javaslat:**

Az Ecorisk Management Kft-vel 2024. 02. 23-án kötött szerződésben vállalt feladatokat kérjük kiegészíteni az EMIS rendszer vezetésével kiváltva ezzel az évenkénti jelentések elkészítését. Amennyiben a szerződésmódosítás díjváltozást is eredményezne akkor arról külön tájékoztatást kérünk.